Man dood ná motor in rivier ploegDie motor het in die rivier beland. (Foto: Verskaf) ŉ Man is dood en ŉ ander beseer nadat hul motor Donderdag van ŉ brug in Erasmia, Pretoria, afgeploeg en in ŉ rivier beland het. Volgens Russel Meiring, ER24-woordvoerder, is paramedici omstreeks 17:40 na die toneel in Skurwebergstraat ontbied. Met hul aankoms het die motor op sy sy in die rivier gelê. ŉ Man het op die rivier se oewer gelê terwyl ŉ ander op die toneel rondgeloop het. Die man op die oewer het egter reeds aan sy beserings beswyk en is op die toneel dood verklaar. Hy was vermoedelik in sy 30’s. Volgens Meiring het verbygaande motoriste die motor in die rivier gewaar waarna hulle albei insittendes uit die motor tot op die rivierwal gehelp het. Die ander man (27) het minder ernstige beserings opgedoen en is op die toneel behandel waarna hy na die Kalafong-hospitaal geneem is vir verdere behandeling. Plaaslike owerhede was op die toneel om ondersoek in te stel.